*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 21ης Ιουλίου 1987

για την τροποποίση της οδηγίας 85/210/ΕΟΚ για την προσέγγιση των νομοθεσιών των κρατών μελών, των σχετικών με την περιεκτικότητα της βενζίνης σε μόλυβδο

(87/416/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 P,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3)

Εκτιμώντας:

ότι η οδηγία 85/210/ΕΟΚ (4), όπως τροποποιήθηκε από την οδηγία 85/581/ΕΟΚ (5), υποχρεώνει τα κράτη μέλη να λαμβάνουν τα απαραίτητα μέτρα για να εξασφαλίζουν τη διαθεσιμότητα και την ισόρροπη κατανομή, στο έδαφός τους, της αμόλυβδης βενζίνης από την 1η Οκτωβρίου 1989·

ότι στη δημόσια υγεία και το περιβάλλον διαπιστώνονται σοβαρές βλάβες οι οποίες αποδίδονται στο μόλυβδο· ότι επειδή η βενζίνη με μόλυβδο είναι μια σημαντική πηγή της ρύπανσης αυτής, θα πρέπει να επιτραπεί στα κράτη μέλη να απαγορεύουν τη διάθεση στην αγορά τους της απλής βενζίνης με μόλυβδο·

ότι η Κοινότητα ανέλαβε τη δέσμευση να μειώσει τη χρησιμοποίηση της βενζίνης με μόλυβδο και ότι αυτό αποτελεί μέρος της συνεχούς προσπάθειας για περαιτέρω μείωση της έκθεσης του πληθυσμού στο μόλυβδο, που ευρίσκεται στο περιβάλλον·

ότι η ύπαρξη υπερβολικά πολυάριθμων ειδών βενζίνης στην αγορά παρεμποδίζει την προώθηση της χρησιμοποίησης αμόλυβδης βενζίνης, πράγμα που αποβαίνει σε βάρος της βελτίωσης του περιβάλλοντος·

ότι η απόσυρση της απλής βενζίνης με μόλυβδο από την αγορά θα είχε ως συνέπεια τη χρήση προϊόντων που την υποκαθιστούν·

ότι τα οχήματα που σήμερα λειτουργούν με απλή βενζίνη με μόλυβδο, μπορούν από τεχνική πλευρά να λειτουργήσουν είτε με βενζίνη σούπερ με μόλυβδο είτε με αμόλυβδη βενζίνη·

ότι θα πρέπει να αναμένεται ότι θα υπάρξει μεταστροφή προς τη χρήση αμόλυβδης βενζίνης, εφόσον αυτό δεν συνεπάγεται υπέρμετρο κόστος για τους καταναλωτές·

ότι η απαγόρευση της διάθεσης απλής βενζίνης με μόλυβδο στην αγορά ενός κράτους μέλους θα πρέπει, συνεπώς, να οδηγήσει στη βελτίωση του επιπέδου προστασίας της δημόσιας υγείας και του περιβάλλοντος·

ότι, πριν παύσει η διάθεση της απλής βενζίνης με μόλυβδο στις εθνικές αγορές, θα πρέπει να δοθεί μια προειδοποίηση τουλάχιστον έξι μηνών στο κοινό,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 2 της οδηγίας 85/210/ΕΟΚ αντικαθίσταται από το ακόλουθο κείμενο:

«Άρθρο 2

1. Από την έναρξη ισχύος της παρούσας οδηγίας και με την επιφύλαξη των παραγράφων 2 και 4, τα κράτη μέλη εξακολουθούν να εξασφαλίζουν τη διαθεσιμότητα και την ισόρροπη κατανομή στο έδαφός τους της βενζίνης με μόλυβδο.

2. Εάν, λόγω απρόοπτης μεταβολής των συνθηκών εφοδιασμού σε πετρέλαιο ή πετρελαιοειδή, προκύψουν δυσχέρειες σ' ένα κράτος μέλος κατά την εφαρμογή των ανώτατων ορίων περιεκτικότητας σε μόλυβδο της βενζίνης με μόλυβδο, το κράτος μέλος αυτό δύναται, αφού ενημερώσει την Επιτροπή, να ορίσει υψηλότερο ανώτατο όριο στο έδαφός του για τέσσερις μήνες. Η χρονική αυτή περίοδος μπορεί να παραταθεί από το Συμβούλιο, το οποίο αποφασίζει με ειδική πλειοψηφία, μετά από πρόταση της Επιτροπής,

3. Τα κράτη μέλη θα μειώσουν, ευθύς ως το κρίνουν ενδεδειγμένο, την επιτρεπόμενη περιεκτικότητα σε ενώσεις μολύβδου, υπολογιζόμενη σε μόλυβδο, της βενζίνης με μόλυβδο που διατίθεται στην αγορά τους σε 0,15 g Pb/l.

4. Τα κράτη μέλη μπορούν να απαγορεύουν τη διάθεση στην αγορά, στο έδαφός τους, βενζίνης με μόλυβδο που έχει, στην αντλία, αριθμό οκτανίου κινητήρα (ΝΟΝ) κατώτερο από 85,0 και ερευνητικό αριθμό οκτανίου (ΜΟΝ) κατώτερο από 95,0 εάν το μέτρο αυτό δικαιολογείται για λόγους προστασίας της ανθρώπινης υγείας και του περιβάλλοντος και εάν ενθαρρύνει τη διαθεσιμότητα και την ισόρροπη κατανομή αμόλυβδης βενζίνης στο έδαφός τους σύμφωνα με το άρθρο 3 παράγραφος 1.

5. Αν ένα κράτος μέλος εισαγάγει στις κανονιστικές του διατάξεις την απαγόρευση που αναφέρεται στην παράγραφο 4 ενημερώνει, τουλάχιστον έξι μήνες πριν, την Επιτροπή καθώς και το κοινό. Η Επιτροιπή ενημερώνει αμέσως τα υπόλοιπα κράτη μέλη. Εντός τριών μηνών από τη λήψη της κοινοποίησης του κράτους μέλους, η Επιτροπή εξετάζει τα προβλεπόμενα μέτρα προκειμένου να βεβαιωθεί ότι είναι σύμφωνα με τις διατάξεις της παρούσας οδηγίας και με άλλες διατάξεις του κοινοτικού δικαίου.»

Άρθρο 2

Τα κράτη μέλη γνωστοποιούν στην Επιτροπή τις διατάξεις εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία παράγει αποτελέσματα την απομένη της κοινοποίησής της.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 21 Ιουλίου 1987.

Για το Συμβούλιο

Ο Πρόεδρος

Ch. CHRISTENSEN

(1) ΕΕ αριθ. C 90 της 4. 4. 1987, σ. 3.

(2) ΕΕ αριθ. C 190 της 20. 7. 1987, σ. 180.

(3) ΕΕ αριθ. C 180 της 8. 7. 1987, σ. 16.

(4) ΕΕ αριθ. L 96 της 3. 4. 1985, σ. 25.

(5) ΕΕ αριθ. L 372 της 31. 12. 1985, σ. 37.